钦定古今图书集成/明伦汇编/官常典/第498卷 > 高模翰
## 钦定古今图书集成/明伦汇编/官常典/第498卷 > 高模翰

按《辽史》本传：“模翰，一名松，渤海人。有膂力，善骑射，好
谈兵。初，太祖平渤海，模翰避地高丽，王妻以女，因罪
亡归，坐使酒杀人下狱。太祖知其才，贳之。天显十一
年七月，唐遣张敬达、杨光远帅师五十万攻太原，势
锐甚。石敬瑭遣人求救，太宗许之。九月，征兵出太原，
模翰与敬达军接战，败之，太原围解。敬瑭夜出谒帝”，
约为父子。帝召模翰等，赐以酒馔，亲飨士卒，士气益
振。翌日，复战，又败之。敬达鼠窜晋安寨，模翰献俘于
帝。会敬瑭自立为晋帝，光远斩敬达以降，诸州悉下。
上谕模翰曰：“朕自起兵百馀战，卿功第一，虽古名将
无以加。”乃授上将军。会同元年，册礼告成，宴百官及
诸国使于二仪殿。帝指模翰曰：“此国之勇将，朕统一
天下，斯人之力也。”群臣皆称万岁。及晋叛盟，出师南
伐，模翰为统军副使，与僧遏前驱，拔赤城，破德、贝诸
寨。是冬，兼总左右铁鹞子军，下关南城邑数十。三月，
敕虎官杨覃赴乾宁军，为沧州节度使田武名所围。
模翰与赵延寿聚议往救。俄有光自模翰目中出，萦
绕旗矛，焰焰如流星。久之。模翰喜曰：“此天赞之祥。”遂
进兵，杀获甚众。以功加侍中，略地盐山，破饶安，晋人
震怖，不敢接战。加太傅。晋以魏府节度使杜重威领
兵三十万来拒，模翰谓左右曰：“军法在正不在多，以
多陵少，不义必败。其晋之谓乎！”诘旦，以麾下三百人
逆战，杀其先锋梁汉璋，馀兵败走。手诏褒美，比汉之
李陵。顷之，杜重威等复至滹沱河，帝召模翰问计，上
善其言曰：“诸将莫及此。”乃令模翰守中渡桥。及战，复
败之。上曰：“朕凭高观两军之势，顾卿英锐无敌，如鹰
逐雉兔。当图形麟阁，爵貤后裔。”已而杜重威等降。车
驾入汴，加特进、检校太师，封悊郡开国公，赐玺书剑
器。为汴州巡检使，平汜水诸山土贼，迁镇中京。天禄
二年，加开府仪同三司，赐对衣、鞍勒名马。应历初，召
为中台、省右相。至东京，父老欢迎曰：“公起戎行，致身
富贵，为乡里荣相，如买臣辈，不足过也。”九年正月，迁
左相，卒。